KENYATAAN MEDIA SURUHANJAYA HAK ASASI MANUSIA MALAYSIA (SUHAKAM) EDITOR, MEJA BERITA UNTUK SIARAN SEGERA KENYATAAN MEDIA KUALA LUMPUR (31 OCTOBER 2018) - Suruhanjaya Hak Asasi Manusia Malaysia (SUHAKAM) menyokong penuh komitmen Perdana Menteri untuk meletakkan Malaysia di barisan hadapan yang mengutamakan dasar dan amalan hak sivil yang progresif dan memberi sokongan kepada seruan Kerajaan untuk meratifikasikan Konvensyen Antarabangsa Penghapusan Segala Bentuk Diskriminasi Kaum (1966) (ICERD), Konvensyen yang wujud berlandaskan prinsip maruah dan kesaksamaan yang sebati dalam setiap insan. SUHAKAM menggariskan bahawa diskriminasi kaum dalam apa jua bentuk tidak seharusnya berlaku di Malaysia yang mempunyai berbilang kaum dan bersederhana, kerana semua rakyat Malaysia berhak hidup secara aman dan menikmati manfaat nilai-nilai bertamadun. SUHAKAM menyedari bahawa ada pendapat umum yang menentang penyertaan Konvensyen ini di mana sebahagiannya, pada pandangan kami boleh dianggap sebagai perbuatan untuk mencetus diskriminasi. SUHAKAM kesal kerana banyak pandangan telah disalah tafsirkan dengan atau tanpa mempertimbangkan semangat peruntukan yang ada di dalam ICERD. SUHAKAM ingin mengingatkan golongan yang menggalakkan polarisasi dan perkauman, atau merasakan bangsa, kepercayaan atau agama mereka adalah lebih hebat daripada yang lain, untuk berhenti bersikap sedemikian sekiranya ingin melihat Malaysia sebagai satu negara yang teguh dalam membasmi diskriminasi kaum. Dalam mencapai objektif hak asasi manusia Malaysia ke arah masyarakat yang bebas daripada diskriminasi kaum, untuk meningkatkan keharmonian sosial, toleransi dan kewujudan bersama, SUHAKAM percaya bahawa penyertaan Konvensyen boleh dicapai jika adanya semangat dan keinginan politik. SUHAKAM berharap agar Kabinet dapat membuat keputusan secara kolektif selaras dengan pernyataan yang dibuat oleh Perdana Menteri. Sepertimana triti-triti antarabangsa yang lain, tujuan meratifikasi triti antarabangsa adalah bagi menjanjikan aspirasi ke arah pematuhan dalam lingkungan minima norma-norma antarabangsa, ini boleh dilaksanakan dari masa ke semasa seperti yang dilakukan apabila Malaysia meratifikasikan 3 triti antarabangsa sebelum ini. Dalam menerima pakai triti, mengharmonikan triti ke dalam undang-undang domestik yang relevan, yang mana melibatkan proses Parlimen, adalah cara yang mengambil masa secara berperingkat setelah triti antarabangsa tersebut diratifikasi. Polisi-polisi juga boleh dibentuk bagi menterjemahkan peruntukan-peruntukan di dalam triti untuk tujuan melengkapkan pembaharuan undang- undang. Oleh yang demikian, dakwaan bahawa penyertaan Konvensyen akan menggugat kedudukan istimewa Melayu adalah tidak berasas dan berkemungkinan dibuat dengan niat buruk kerana sebarang perubahan perlu melalui proses Parlimen. "Hak Asasi untuk Semua" Untuk sebarang pertanyaan sila hubungi Suruhanjaya di 03-2612 5600
KENYATAAN MEDIA SURUHANJAYA HAK ASASI MANUSIA MALAYSIA (SUHAKAM) SUHAKAM ingin menekankan perkara-perkara berikut: i. Kerajaan kini berpendirian untuk menghapuskan diskriminasi semasa yang dizahirkan berdasarkan kaum di mana kelihatan ia boleh ditolak ansur oleh pentadbiran terdahulu; sebagai contoh diskriminasi di tempat kerja di mana wanita Islam di dalam industri perhotelan memilih untuk memakai tudung dan pengasingan pelanggan berdasarkan agama mereka di beberapa kedai dobi. ii. Perkara 8 Perlembagaan Persekutuan memperuntukkan bahawa semua orang adalah sama di sisi undang-undang dan berhak mendapat perlindungan daripada diskriminasi berdasarkan agama, kaum, keturunan, tempat kelahiran dan jantina. Dalam apa jua undang-undang atau pelantikan pentadbiran awam atau dalam pentadbiran undang- undang yang berhubungan dengan pengambilalihan, pemegangan atau pelupusan harta atau penubuhan atau pelaksanaan mana-mana perdagangan, perniagaan, profesion atau pekerjaan, penyertaan Konvensyen akan mendorong ke arah amalan, dasar dan undang- undang anti diskriminasi yang perlu di Malaysia bagi memberi perlindungan daripada diskriminasi kaum. iii. ICERD mengiktiraf konsep 'kesaksamaan substantif' dalam Perkara 2(2) yang bermaksud bahawa dalam keadaan yang sesuai, Kerajaan boleh mengambil langkah-langkah khusus dan konkrit untuk memastikan kemajuan dan perlindungan yang mencukupi kepada kaum tertentu atau perseorangan di dalam kelompoknya; justeru melindungi integriti Perlembagaan Persekutuan, kedudukan prerogatif Yang di-Pertuan Agong dan Perkara 153 berkenaan "Perizaban kuota berkenaan dengan perkhidmatan, permit, dsb. bagi orang Melayu dan anak negeri mana-mana antara Negeri Sabah dan Sarawak". iv. Pertimbangan terhadap langkah-langkah khas harus dilihat sebagai langkah jangka pendek dalam menangani kelemahan sosio-ekonomi yang masih wujud. Sebaik sahaja ia ditangani, langkah-langkah ini seharusnya boleh diakses secara saksama oleh semua lapisan masyarakat. Ini bermakna program yang dibangunkan sebagai tindakan afirmatif itu perlu lebih telus dengan penglibatan masyarakat dengan skala yang lebih besar. Oleh itu, adalah disyorkan agar Kerajaan membangunkan indikator bagi mengukur pencapaian objektif dan tujuan langkah-langkah khas supaya ia dapat diselaraskan dengan Perkara 1(4) ICERD. v. Berhubung perdebatan dan salah tanggapan bahawa penyertaan kepada ICERD bermakna parti politik berasaskan kaum akan dianggap tidak sah di Malaysia, Perkara 4 ICERD mengkehendaki Negara-negara Pihak untuk menyelar dan mengharamkan penyebaran propaganda perkauman dan melarang organisasi berasaskan idea-idea perkauman atau mereka yang menggalakkan kebencian perkauman atau mengagungkan "Hak Asasi untuk Semua" Untuk sebarang pertanyaan sila hubungi Suruhanjaya di 03-2612 5600
KENYATAAN MEDIA SURUHANJAYA HAK ASASI MANUSIA MALAYSIA (SUHAKAM) perkauman. SUHAKAM percaya bahawa ini tidak boleh menjadi visi atau misi mana- mana parti politik yang sedia ada di Malaysia. vi. Jurang pembangunan yang ketara jelas berterusan di antara Orang Asli dan rakyat Malaysia yang lain dari segi kesedaran hak asasi manusia dan kebebasan asasi mereka. Penemuan SUHAKAM mendapati bahawa Orang Asli masih mengalami kekurangan dari segi perbandingan marginalisasi dan diskriminasi dalam sektor kesihatan, pendidikan, pekerjaan, peluang ekonomi dan yang paling utama adalah penyertaan sosial mereka dalam masyarakat. Penyertaan kepada ICERD akan membantu Kerajaan dalam menamatkan amalan pengasingan, penyisihan dan diskriminasi yang berkait rapat dalam apa jua bentuk serta kewujudannya. vii. SUHAKAM teguh dengan pendiriannya bahawa polisi kemasukan universiti yang mendiskriminasi berdasarkan kaum seharusnya ditolak oleh sebuah Kerajaan yang komited kepada kesederhanaan kerana semua warganegara Malaysia berhak menerima hak yang sama rata dalam pendidikan awam. Walau bagaimanapun, memandangkan terdapat peruntukan tindakan-tindakan khas bagi tujuan membangunkan kaum tertentu dalam Perkara 1(4) dan 2(2) ICERD, universiti yang mempunyai syarat kemasukan berdasarkan kaum tidak semestinya dimansuhkan dengan segera atau secara automatik. viii. SUHAKAM menggesa kerajaan untuk meningkatkan kesedaran berhubung ICERD melalui penglibatan secara aktif dengan masyarakat dan SUHAKAM bersedia untuk membantu dalam perkara ini. SUHAKAM percaya bahawa komuniti antarabangsa telah menyatakan komitmen untuk mengambil satu pendirian yang efektif dan proaktif bagi membasmi diskriminasi berdasarkan kaum dan ini telahpun dizahirkan oleh 179 daripada 193 Negara Anggota Pertubuhan Bangsa-bangsa Bersatu (PBB) yg telah menyertai ICERD, termasuk 52 negara Islam daripada Pertubuhan Negara-negara Islam (OIC). SUHAKAM berharap agar penyertaan Konvensyen tersebut akan menjadi satu penanda aras bagaimana Kerajaan seharusnya melindungi dan mempromosikan hak asasi manusia tanpa mengira kaum, warna, keturunan atau kewarganegaraan dan asal usul etnik. TAMAT- Tan Sri Razali Ismail Pengerusi Suruhanjaya Hak Asasi Manusia Malaysia (SUHAKAM) 31 OKTOBER 2018 Pertanyaan media: Sila hubungi Pn. Jesrina Grewal melalui 012-6200 599 atau jesrina@suhakam.org.my "Hak Asasi untuk Semua" Untuk sebarang pertanyaan sila hubungi Suruhanjaya di 03-2612 5600